ΓΡΑΠΤΗ ΕΡΩΤΗΣΗ E-1352/97 υποβολή: Miguel Arias Caρete (PPE) προς την Επιτροπή (21 Απριλίου 1997)

Θέμα: Προβλέψεις όσον αφορά τη σπορά βαμβακιού κατά την καλλιεργητική περίοδο 1997/98

Οι εκτεταμένες πλημμύρες, που προκλήθηκαν από τις βροχοπτώσεις του περασμένου χειμώνα, προξένησαν ζημίες, σε 70.750 εκτάρια καλλιεργειών στην Ανδαλουσία, το ύψος των οποίων φθάνει τα 128 δισεκ. 500 εκατ. πεσέτες. Εάν ληφθεί υπόψη ότι στην Ανδαλουσία καλλιεργείται το 96% του συνόλου της ισπανικής βαμβακοπαραγωγής, καθώς και ότι το 100% των περιοχών της Ανδαλουσίας που επλήγησαν είναι ακριβώς εκείνες όπου καλλιεργείται βαμβάκι, επηρεάζοντας κυρίως τη σπορά των χειμερίων δημητριακών, καταλήγουμε στο συμπέρασμα ότι, λογικά, θα πρέπει να αναμένεται αύξηση της σποράς βαμβακιού, το οποίο αποτελεί εναλλακτική λύση νέας σποράς στις πληγείσες περιοχές.

Συνεπώς, προβλέπεται αύξηση κατά 25.000 εκτάρια της έκτασης όπου θα καλλιεργηθεί φέτος βαμβάκι, επί πλέον των 90.000 εκταρίων που υπολογίζεται ότι θα είχαν καλλιεργηθεί εάν δεν είχε συμβεί η καταστροφή. Η παραγωγή βαμβακιού από την έκταση αυτή προβλέπεται να πλησιάσει τις 385.000 Τm, ξεπερνώντας τη μέγιστη εγγυημένη ποσότητα (που έχει ορισθεί για την Ισπανία στους 249.000 Τm) κατά 54%.

Λαμβάνοντας υπόψη τη σοβαρότητα της κατάστασης, σχετικά με την οποία μπορούμε να προσθέσουμε ότι κατά 96% αφορά οικογενειακές εκμεταλλεύσεις,

- ποιά μέτρα σκέπτεται να λάβει η Επιτροπή;

- σκέπτεται η Επιτροπή να προτείνει στο Συμβούλιο Υπουργών την τροποποίηση, ειδικά για την περίοδο 1997/98, των κανονισμών 1553/95 ((ΕΕ L 148 της 30.6.1995, σελ. 45.)) και 1554/95 ((ΕΕ L 148 της 30.6.1995, σελ. 48.)), σχετικά με τα πρόστιμα για υπέρβαση της μέγιστης εγγυημένης ποσότητας, ώστε να προβλεφθεί ανώτατο όριο προστίμου το 10%, σε μια προσπάθεια να μη χειροτερεύσει ακόμη περισσότερο η κατάσταση των αγροτών της Ανδαλουσίας;

Απάντηση του κ. Fischler εξ ονόματος της Επιτροπής (5 Μαΐου 1997)

Λυπούμενοι για τα προβλήματα που προκάλεσαν την εκρηκτική αύξηση των εκτάσεων στις οποίες σπάρθηκε βαμβάκι για την επόμενη περίοδο εμπορίας 1997/1998 στην Ισπανία, και, κατά συνέπεια, των μελλοντικών επιπτώσεων όσον αφορά την συνυπευθυνότητα, η Επιτροπή υπενθυμίζει στο Αξιότιμο Μέλος του Κοινοβουλίου ότι, πριν από την μεταρρύθμιση του καθεστώτος ενισχύσεων στο βαμβάκι, που εφαρμόζεται από την περίοδο εμπορίας 1995/1996, το προηγούμενο σύστημα προέβλεπε, όσον αφορά τη συνυπευθυνότητα, την συνολική κοινοτική αλληλεγγύη με την εφαρμογή ανώτατου όριου στο μηχανισμό μειώσεων. Στο πλαίσιο της κοινοτικής αυτής αλληλεγγύης, οι ισπανοί καλλιεργητές είχαν υποστεί πολλές φορές τις συνέπειες του παλαιού καθεστώτος των σταθεροποιητών χωρίς παραταύτα να επωμισθούν την ελάχιστη ευθύνη, στο μέτρο που η ισπανική παραγωγή είχε πληγεί αισθητά από την ανομβρία.

Για να διορθωθεί η αδικία αυτή που συνδέεται με το γεγονός ότι η αύξηση της παραγωγής σε ένα κράτος μέλος επέφερε μειώσεις των ενισχύσεων σε δύο κράτη μέλη, το Συμβούλιο, βάσει προτάσεως της Επιτροπής, θέσπισε, μετά την περίοδο εμπορίας 1995/1996, την εφαρμογή εγγυημένων εθνικών ποσοτήτων με στόχο να καταστήσει υπεύθυνους τους παραγωγούς κάθε κράτους μέλους. Σε αντιστάθμιση, καταργήθηκε το όριο των μειώσεων των ενισχύσεων. Πράγματι, η αρχή αυτή, σύμφωνα με την οποία κάθε αύξηση της παραγωγής, πέραν ενός ορισμένου ορίου, δεν επέφερε πλέον την παραμικρή κύρωση, υπήρξε η βασική αιτία αύξησης των δημοσιονομικών δαπανών. Επιπλέον, η εφαρμογή του μηχανισμού μειώσεων προβλέπει κύρωση μόνο 0,5% για κάθε 1% υπέρβασης των εθνικών ποσοτήτων αναφοράς.

Εξάλλου, τα βασικά χαρακτηριστικά του ισχύοντος καθεστώτος ενισχύσεων, μεταξύ των οποίων αυτά που αφορούν το καθεστώς των σταθεροποιητών, καθορίστηκαν για πενταετή περίοδο που λήγει την περίοδο εμπορίας 1999/2000, προθεσμία μέχρι την οποία η Επιτροπή θα πρέπει να υποβάλει στο Συμβούλιο έκθεση αξιολόγησης της λειτουργίας του καθεστώτος ενισχύσεων.

Για όλους αυτούς τους λόγους, δεν φαίνεται δυνατό να ικανοποιηθεί το αίτημα του Αξιότιμου Μέλους του Κοινοβουλίου, ήτοι να προβλεφθεί, έστω και κατ' εξαίρεση και μόνο για την περίοδο εμπορίας 1997/1998, ανώτατο όριο προστίμου 10%.